62022TJ0115_RES
(Дело T‑115/22)
Белшина ААТ
срещу
Съвет на Европейския съюз
Решение на Общия съд (девети разширен състав) от 20 март 2024 година
„Обща външна политика и политика на сигурност — Ограничителни мерки с оглед на положението в Беларус и участието на Беларус в руската агресия срещу Украйна — Замразяване на средства — Списък на лицата, образуванията и органите, спрямо които се прилага замразяването на финансови средства и икономически ресурси — Включване и оставяне на наименованието на жалбоподателя в списъците — Подкрепа на режима на Лукашенко — Финансова подкрепа — Държавно предприятие — Репресии срещу гражданското общество — Грешка в преценката“
Европейски съюз — Съдебен контрол за законосъобразност на актовете на институциите — Ограничителни мерки по отношение на Беларус — Замразяване на средства на определени лица и образувания с оглед ситуацията в Беларус — Обхват на контрола — Доказване на основателността на мярката — Задължение на компетентния орган на Съюза да докаже при оспорване основателността на съображенията срещу засегнатите лица или образувания — Включване в списъците въз основа на съвкупност от точни, конкретни и съгласувани улики
(член 47 от Хартата на основните права на Европейския съюз; Решение 2012/642/ОВППС на Съвета, изменено с Решения (ОВППС) 2021/2125 и (ОВППС) 2023/421, приложение; Регламенти № 765/2006, 2021/2124 и 2023/419 на Съвета, приложение I)
(вж. т. 24—27, 57 и 77)
Обща външна политика и политика на сигурност — Ограничителни мерки по отношение на Беларус — Критерии за приемане на ограничителните мерки — Физически или юридически лица, образувания или органи, които се възползват от режима на Лукашенко или го подкрепят — Понятие „подкрепа на режима“ — Грешка в преценката
(член 4, параграф 1, буква б) от Решение 2012/642/ОВППС на Съвета, изменено с Решения (ОВППС) 2021/2125 и (ОВППС) 2023/421, и приложението към него; член 2, параграф 2 от Регламент № 765/2006 на Съвета, както и Регламенти 2021/2124 и 2023/419 на Съвета, приложение I)
(вж. т. 31, 35—37, 45, 49, 51—55, 61, 62, 97 и 98)
Европейски съюз — Съдебен контрол за законосъобразност на актовете на институциите — Ограничителни мерки по отношение на Беларус — Обхват на контрола — Изключване на обстоятелствата, за които институцията е узнала след приемането на обжалваното решение
(Решение 2012/642/ОВППС на Съвета, изменено с Решения (ОВППС) 2021/2125 и (ОВППС) 2023/421, приложение; Регламенти № 765/2006, 2021/2124 и 2023/419 на Съвета, приложение I)
(вж. т. 60)
Европейски съюз — Съдебен контрол за законосъобразност на актовете на институциите — Ограничителни мерки по отношение на Беларус — Замразяване на средства на определени лица и образувания с оглед ситуацията в Беларус — Обхват на контрола — Включване в приложения към обжалваното решение списък по съображение, че носи отговорност за репресиите срещу гражданското общество и демократичната опозиция — Статии в пресата, които не са от различни източници — Доказателствена стойност — Липса
(Решение 2012/642/ОВППС на Съвета, изменено с Решения (ОВППС) 2021/2125 и (ОВППС) 2023/421, приложение; Регламенти № 765/2006, 2021/2124 и 2023/419 на Съвета, приложение I)
(вж. т. 68, 72 и 73)
Обща външна политика и политика на сигурност — Ограничителни мерки по отношение на Беларус — Критерии за приемане на ограничителните мерки — Лица, образувания и органи, отговорни за сериозни нарушения на правата на човека, за репресии срещу гражданското общество или демократичната опозиция, или които накърняват демокрацията или правовата държава — Понятие — Грешка в преценката
(член 4, параграф 1, буква а) от Решение 2012/642/ОВППС на Съвета, изменено с Решения (ОВППС) 2021/2125 и (ОВППС) 2023/421, и приложението към него; член 2, параграф 4 от Регламент № 765/2006 на Съвета, както и Регламенти 2021/2124 и 2023/419 на Съвета, приложение I)
(вж. т. 76—81, 97 и 98)
Съдебно производство — Решение, което заменя или изменя обжалваното решение в хода на производството — Искане за изменение на жалбата — Жалба, с която се иска отмяна на решение за замразяване на средства — Изменение на жалбата, с което се иска отмяна на решение за оставяне в списъците, — Допустимост — Предходно решение за оставяне в списъците, което не е било предмет на такова искане — Липса на последици
(член 86, параграф 1 от Процедурния правилник на Общия съд; Решение 2012/642/ОВППС на Съвета, изменено с Решения (ОВППС) 2021/2125 и (ОВППС) 2023/421, приложение; Регламенти № 765/2006, 2021/2124 и 2023/419 на Съвета, приложение I)
(вж. т. 89—94)
Резюме
В решението си Общият съд уважава жалбата за отмяна, подадена от Белшина ААТ срещу актовете, с които Съветът на Европейския съюз го включва и впоследствие го оставя в списъка на лицата и образуванията, спрямо които се прилагат ограничителни мерки с оглед на положението в Беларус. Това дело дава възможност на Общия съд да уточни допустимостта от гледна точка на член 86, параграф 1 от Процедурния правилник на Общия съд на искане за изменение на жалбата в съдебните спорове относно ограничителни мерки.
Настоящото съдебно решение се вписва в контекста на ограничителните мерки, приети от Европейския съюз считано от 2004 г. поради положението в Беларус по отношение на демокрацията, правовата държава и правата на човека. Тези мерки предвиждат по-специално замразяване на финансови средства и икономически ресурси, които принадлежат на лица, образувания или органи, отговорни за сериозните нарушения на правата на човека или за репресиите срещу гражданското общество и демократичната опозиция, или чиито дейности накърняват сериозно демокрацията или правовия ред в Беларус, както и на лица, образувания или органи, които подкрепят режима на Лукашенко (
1
). Жалбоподателят, установено в Беларус предприятие, което произвежда гуми, е включен от Съвета в посочения списък през 2021 г. (
2
), като впоследствие е оставен в този списък през 2022 г. (
3
) и 2023 г. (
4
) по съображение, че представлява значителен източник на приходи за режима на Лукашенко и че е уволнил служители, стачкували след проведените през 2020 г. президентски избори. След като иска отмяна на първоначалните актове, жалбоподателят изменя жалбата си, за да поиска и отмяна на актовете за оставяне в списъците от 2023 г., без обаче да направи такова искане за актовете за оставяне в списъците от 2022 г.
Съображения на Общия съд
По отношение на проверката за допустимост на изменението на жалбата, която е абсолютна процесуална предпоставка, Общият съд припомня, че когато акт, чиято отмяна се иска, е заменен или изменен с друг акт, който има същия предмет, жалбоподателят може преди приключване на устната фаза на производството или преди решението на Общия съд да се произнесе, без да провежда устна фаза на производството, да измени жалбата, за да вземе предвид това ново обстоятелство (
5
).
В случая Общият съд отбелязва най-напред, че както първоначалните актове, така и актовете за оставяне в списъците, доколкото се отнасят до жалбоподателя, имат за цел да му наложат индивидуални ограничителни мерки, състоящи се в замразяване на всички негови финансови средства и икономически ресурси (
6
).
На следващо място Общият съд посочва, че тези индивидуални ограничителни мерки са под формата на вписване на имената на засегнатите от тях лица, образувания или органи в спорните списъци, които се съдържат в приложенията към Решение 2012/642 и към Регламент № 765/2006.
В този контекст първоначалните актове изменят приложенията към Решение 2012/642 и към Регламент № 765/2006, за да включат по-специално наименованието на жалбоподателя в спорните списъци. Що се отнася до актовете за оставяне в списъците, Общият съд констатира, от една страна, че с Решение 2023/421 се удължава до 28 февруари 2024 г. срокът на действие на Решение 2012/642, в приложение I към което, изменено с Решение за изпълнение 2021/2125, е посочено наименованието на жалбоподателя. От друга страна, Регламент за изпълнение 2023/419 изменя приложение I към Регламент № 765/2006, като същевременно оставя, поне имплицитно, вписването на наименованието на жалбоподателя в посоченото приложение. Следователно актовете за оставяне в списъците трябва да се разглеждат като изменящи първоначалните актове по смисъла на член 86, параграф 1 от Процедурния правилник.
С оглед на гореизложеното Общият съд приема, че след като с жалбата жалбоподателят е поискал отмяната на първоначалните актове, той има право да измени жалбата, за да поиска отмяна на актовете за оставяне в списъците от 2023 г., дори преди това да не е изменил жалбата, за да поиска отмяната на актовете от 2022.
(
1
)	Член 4, параграф 1, букви а) и б) от Решение 2012/642/ОВППС на Съвета от 15 октомври 2012 година относно ограничителни мерки срещу Беларус (ОВ L 285, 2012 г., стр. 1) и член 2, параграф 4 от Регламент (ЕО) № 765/2006 на Съвета от 18 май 2006 година относно ограничителни мерки срещу президента Лукашенко и някои длъжностни лица на Беларус (ОВ L 134, 2006 г., стр. 1; Специално издание на български език, 2007 г., глава 18, том 5, стр. 71), изменен с Регламент (ЕС) № 1014/2012 на Съвета от 6 ноември 2012 г. (ОВ L 307, 2012 г., стр. 1).
(
2
)	Решение за изпълнение (ОВППС) 2021/2125 на Съвета от 2 декември 2021 година за прилагане на Решение 2012/642/ОВППС относно ограничителните мерки с оглед на положението в Беларус (ОВ L 430 I, 2021 г., стр. 16) и Регламент за изпълнение (ЕС) 2021/2124 на Съвета от 2 декември 2021 година за прилагане на член 8а, параграф 1 от Регламент (ЕО) № 765/2006 относно ограничителни мерки по отношение на Беларус (ОВ L 430 I, 2021 г., стр. 1) (наричани по-нататък „първоначалните актове“)
(
3
)	Решение (ОВППС) 2022/307 на Съвета от 24 февруари 2022 година за изменение на Решение 2012/642/ОВППС относно ограничителните мерки с оглед на положението в Беларус (ОВ L 46, 2022 г., стр. 97) и Регламент за изпълнение (ЕС) 2022/300 на Съвета от 24 февруари 2022 година за прилагане на член 8а от Регламент (ЕО) № 765/2006 относно ограничителни мерки по отношение на Беларус (ОВ L 46, 2022 г., стр. 3) (наричани по-нататък „актовете от 2022 г.“)
(
4
)	Решение (ОВППС) 2023/421 на Съвета от 24 февруари 2023 година за изменение на Решение 2012/642/ОВППС относно ограничителните мерки с оглед на положението в Беларус и участието на Беларус в руската агресия срещу Украйна (ОВ L 61, 2023 г., стр. 41) и Регламент за изпълнение (ЕС) 2023/419 на Съвета от 24 февруари 2022 година за прилагане на член 8а от Регламент (ЕО) № 765/2006 относно ограничителни мерки по отношение на Беларус и участието на Беларус в руската агресия срещу Украйна (ОВ L 61, 2022 г., стр. 20).
(
5
)	Член 86, параграф 1 от Процедурния правилник.
(
6
)	В приложение на член 4, параграф 1, букви а) и б) от Решение 2012/642 и на член 2, параграфи 4 и 5 от Регламент № 765/2006.